Erki Nool

**Erki Nool** (sündinud 25. juunil 1970 Võrus) on Eesti poliitik ja endine kergejõustiklane (kümnevõistleja). 2000. aasta suveolümpiamängudel Sydneys tuli ta kümnevõistluses olümpiavõitjaks.

Nool oli 2003. aastast Isamaaliidu ning seejärel kuni 2015. aasta lõpuni Isamaa ja Res Publica Liidu liige. Ta oli aastatel 2007–2015 XI ja XII Riigikogu koosseisu liige ning 2015–2017 Tallinna linnavolikogu liige.

1989. aastal lõpetas ta Tallinna Spordiinternaatkooli.

1999. aasta 1. juunist on ta UNICEF-i hea tahte saadik.

## Sportlastee
### 1992. aasta suveolümpiamängud Barcelonas
Nool sai odaviskes nulli.

### 1996. aasta suveolümpiamängud Atlantas
Nool sai 8543 punktiga 6. koha.

### 2000. aasta suveolümpiamängud Sydneys
Olümpiavõitjaks tuli Nool hoolimata sellest, et kohtunikud ei suutnud pärast kolmandat ehk viimast kettaheite katset öelda, kas Nool astus üle või mitte. Lõplik otsus oli, et ei astunud.

#### Üksikalade tulemused

### 2004. aasta suveolümpiamängud Ateenas
Nool sai 8235 punktiga 8. koha.

### Muud suurvõistlused
Kergejõustiku maailmameistrivõistlustel 7. augustil 2001 Kanadas Edmontonis saavutas Nool kümnevõistluses teise koha tulemusega 8815 punkti. See tulemus on tänaseni Eesti rekord. Üksiktulemused olid 10.60/1.5, 7.63/2.0, 14.90, 2.03, 46.23, 14.40/0.0, 43.40, 5.40, 67.01, 4.29.58.

Kergejõustiku Euroopa meistrivõistlustel sai Nool 1998. aastal Budapestis kulla ja 2002. aastal Münchenis hõbeda.

1996. aastal saavutas Nool Stockholmis Euroopa sisemeistrivõistlustel esikoha.

### Kümnevõistluse tulemuste pingerida
Tabelis on välja toodud punktid, koht pärast viimast ala, võistluste toimumise koht ja lõpetamise kuupäev.

Tulemused üle 8200. punkti:

### Isiklikud rekordid kergejõustiku üksikaladel

Nool hüppas 1996. aastal Tallinnas kümnevõistlusel kaugushüppes tulemuse 8.22 (lubatust tugevama taganttuulega). Kokku sai ta sel võistlusel 8362 punkti. See oli kümnevõistluse käigus tehtud kaugushüppe maailmarekord. Selle tulemuse ületas 2012. aastal Ashton Eaton, hüpates 8.23.

### Seitsmevõistlus
Seitsmevõistluses on Noole parim tulemus ja endine Eesti rekord Jaapanis Maebashis 7. märtsil 1999 saadud 6374 punkti, millega ta tuli kergejõustiku sisemaailmameistrivõistlustel teiseks.

## Tegevus poliitikuna

2003. aastal astus Nool Isamaaliitu.

2004. aasta Euroopa Parlamendi valimistel kogus ta Isamaaliidu teise numbrina 3044 häält.

2005. aasta kohalike omavalitsuste valimistel kogus Nool 1653 häält  ja pääses Tallinna linnavolikokku.

Nool kandideeris 2007. aasta Riigikogu valimistel, kus kogus Võru, Valga ja Põlva maakonnas IRLi esinumbrina 3178 häält ning pääses Riigikokku.

Ta oli IPU Eesti rühma liige aastatel 2007–2015, korruptsioonivastase erikomisjoni aseesimees 2007–2012, keskkonnakomisjoni aseesimees 2008–2011 ja rahanduskomisjoni liige aastatel 2011–2012.

2011. aasta Riigikogu valimistel sai Nool 1397 häält ja pääses uuesti Riigikokku. 

2012–2014 oli ta Riigikogu keskkonnakomisjoni esimees ja 2012–2015 Euroopa Liidu asjade komisjoni liige.

2015. aasta Riigikogu valimistel sai ta 1020 häält ning jäi Riigikogust välja.

Alates 2015. aastast oli ta Tallinna linnavolikogu liige ja 2016. aastast revisjonikomisjoni esimees.

31. detsembril 2015 astus Nool IRL-ist välja.

## Tegevus kinnisvaraäris
Noolele kuulub ettevõte OÜ Addison, mis kavatses ehitada Tallinna Tulika tänavale 12-korruselise büroohoone. Ta on osanik ka kinnisvaraarenduse ja vahendusega tegelevates ettevõtetes MRS. PEX OÜ ja Incipe OÜ.

## Muu tegevus
* Sügisel 1997 asutas esimese eraspordikooli Erki Noole Kergejõustikukool.
* Korraldas kümme aastat rahvusvahelist sisemitmevõistlust Reval Cup.
* 21. mail 2005 valis Euroopa sportlaste assamblee Noole Euroopa Olümpiakomiteede sportlaskomisjoni liikmeks ja asepresidendiks.
* 2005–2010 kuulus Euroopa Olümpiakomitee meditsiinikomisjoni.
* 2007–2011 Euroopa Kergejõustikuliidu arengukomitee liige.
* 2011 valiti Euroopa Kergejõustikuliidu juhatuse liikmeks.
* 2008–2012 ja 2016 Eesti Olümpiakomitee Täitevkomitee liige
* 2008. aastast Eesti Antidopingu Apellatsioonikomitee liige
* 2014. aastast Eesti Kergejõustikuliidu juhatuse liige
* Ta on treeninud teivashüppaja Kristo Kallavust, keskmaajooksja Priit Lehismetsa ja sprinter Argo Golbergi.
* 2006. aastal osales Nool telesaates "Tantsud tähtedega", kus tema tantsupartner ja -treener oli Ave Vardja. Nad saavutasid kaheksa paari seas III koha.

## Tunnustus
* 1996, 1997, 1998, 2000 – aasta meessportlane
* 1997 – aasta võistkonna liige
* 1999 – Eesti Vabariigi spordipreemia (maailmameistriks ja Euroopa meistriks tulemise eest kümnevõistluses)
* 1999 – ajakirja Kroonika seksikaim mees
* 2000 – Eestlaste aasta inimene
* 2001 – Eesti Vabariigi spordipreemia (olümpiavõidu eest kümnevõistluses Sydney olümpiamängudel)
* 2001 – Eesti Punase Risti I klassi teenetemärk
* 2006 – Eesti Olümpiakomitee teenetemärk
* 2021 – Eesti Spordi Kuulsuste Hall

## Isiklikku
Erki Nool on kuuelapselise pere neljas laps. Tema elukaaslane on Kadri Kivine, neil on kaks poega ja tütar. Poeg Robin Nool on teivashüppaja. Erki Noole elukaaslase isa on Paavo Kivine.

Erki Noole õde Margit Lail on Põlvamaa Kanepi Jaani koguduse kirikuõpetaja ja 2007. aasta Eesti aasta ema.

## Elulooraamat
* Erki Nool, "Autogramm". Kirja pannud Paavo Kivine. Olympia, Tallinn 2005.

## Viited

## Välislingid

*
*

*Intervjuu pärast Ateena olümpiamänge EPL, 27. august 2004
*Reval Hotels Cup ühendab teotahtelisi Postimees, 2. veebruar 2001
*Tarmo Vahter Nool: vältige praktiseerivate homoseksuaalide seltskonda Eesti Ekspress, 21. märts 2013